गोबां नारा-नाथा नाजानायनि उनाव इउपिपिएल-बिजेपि-जिएसपि दोलोआ बिटिआर सोरखार दानो थांगासिनो दं । मैया फोसावनाय बिटिसि बिसायख’थिनि फिथायाव मोनबो दोलोआ गाव हारसिंनो सोखार दानो हानाय अनजिमानि बिजाथि देरहानो हायाखै । बिदि समावनो बिटिआरनि रायजो-राजाफोरा बबे दोलोआ सोरखार दागोन बेखौ दै गांहाब-ओंखाम उखैहाब जालायदोंमोन। नाथाय दिनै इउपिपिएल दोलोआ बिजेपि दोलोनि आफादगिरि रन्जित दास, आसामनि गिबि मन्थ्रि सर्बानन्द सन’वालमोनजों गुवाहाटीयाव सावरायज्लायनायनायनि उनाव कक्राझार लक सभा बियाबनि एमपि नब’ कुमार सरनीयाआ दैदेननाय जिएसपि दोलोआबो इउपिपिएल दोलोआ बिटिआर सोरखार दानायाव मदद होनायाव इउपिपिएल-बिजेपि-जिएसपि लोगो सोरखार दानाया रोखा जाबाय। मिथिनाय बादिब्ला फैगौ 15 डिसेम्बराव इउपिपिएल दोलोनि आफादगिरि प्रमद बर’खौ बिटिआर खुंथायनि गाहाइ मावफुंगिरि महरै लानानै समायखिरा लाहोनाय जासिगोन। सावरायज्लायनाय बादिब्ला इउपिपिएल दोलोनिफ्राय सा 6, बिजेपि दोलोनिफ्राय सा 5 आरो जिएसपि दोलोनिफ्राय सासे मावफुंगिरि महरै बिबान होगोन। नाथाय बिटिसि बिसायख’थियाव इउपिपिएल आरो बिजेपि दोलोनिफ्राय गोबां हेंथा मोनदोंमोनब्लाबो मोनसे गिदिर दोलो हिसाबै दिन्थिनो हाबाय हाग्रामा महिलारी दैदेननाय बिपिएफ दोलोआ। बिदि बिपिएफ दोलोआ गोरा जानायाव बिटिआरनि खुंथाया सोरनि आखायाव थांगौमोन बेखौ लानानै जोबोर सानखांनाय फैदोंमोन। फोरमायथावदि थांनाय 7 आरो 10 डिसेम्बराव भट लानायनि गोबां सानहाबथाव बिटिसि बिसायख’थिनि सायाव गासैनिबो मेगना गोमजोर जादोंमोन। हाग्रामा महिलारी दैदेननाय बिपिएफ दोलोआ खेबसेयैनो 17 बोसोरगोजो बिटिसि खुंथायखौ खुंनायनि हेंथायै सरासनस्रायै सोमजिदोंमोन खुंथायनि हेंथा दोहौ। गुबुन फारसे दिसपुराव लोगो जाब्लाबो बिजेपि दोलोआ बिपिएफ दोलोजों बिसायख’थियाव लोगो दोलो हिसाबै गेलेयाबालानो हारसिंनो गेलेनानै गोबां हेंथा फैदोंमोन हाग्रामा महिलारीनि मोखाङाव। बिदिनो थांनाय जानुवारी दाननि 27 खालाराव खालामनाय बिटिआर गोरोबथाखौ लानानै राजखान्थियारि जौगा होनो जोबोर नाजानाय प्रमद बर’ दैदेननाय इउपिपिएल दोलोआबो बिपिएफ दोलोनि सिगाङाव गोबां हेंथा जादोंमोन। गिबि मन्थ्रि सर्बानन्द सन’वाल, राजखान्थि मन्थ्रि हेमन्त बिस्व शर्मा, रायजो बिजेपि आफादगिरि रन्जित दास, मिरु बिजेपिनि गाहाइ नेहाथारी दिलीप शइकीयाजों लोगोसे गोबां बिजेपिनि दैदेनगिरि-मावथिफोरा बिजेपिनि बिजाथिनि थाखाय बिसायख’थि फोसावदिंदोंमोन। बि बिसायख’थियाव बिजेपि दोलोनि दैदेनगिरिफोरा बिरखं दिङाबो बाहायनानै बिसायख’थियाव बाहागो लादोंमोन। बि फोसावदिंनायाव बिजेपि गोयै बियाबावबो फोसावदिंनानै बिजेपिया बिपिएफनि बिजाथिनो भट थुनो बाधा होदोंमोन। बिजेपि दोलोनि दैदेनगिरि-मावथिफोरा बारसिनदोंमोन बिटिसि बिसायख’थियाव। लोगोसे प्रमद बर’ दैदेननाय इउपिपिएल दोलोआबो नारा-नाथा नाजादोंमोन। बिसायख’थिनि फोसावदिंनाय समाव मन्थ्रि हेमन्त बिस्व शर्मा आरो बिपिएफनि आफादगिरि हाग्रामा महिलारीनि गेजेराव एदावलायनाय-जंखायलायनाय राव बाहायनाय नुनो मोननाय जादोंमोन। बिदिनो नारा-नाथा नाजासेयावबो बिजेपि आरो इउपिपिएल दोलोआ गाव हारसिंनो सोरखार दानो बिजाथि देरहा होनो हायाखै। बिनि गेजेरावनो बिपिएफ दोलोआ मोन 17 बिजाथि देरहा होनो हानानै मोनसे गोरा राजखान्थि दोलो होननानै दिन्थिनो हानायजों लोगोसे बिटिसियाव मोन 40 बियाबाव मोन 21 मासि मोननो हायाब्लाबो बिपिएफ दोलोआ गिदिर दोलो होननानै दिन्थिनो हाबाय बिपिएफ दोलोआ। गुबुन फारसे मोन 12 मासियावनो थाबथायो इउपिपिएल दोलोआ आरो बिजेपि दोलोआ मोनो मोन 8 मासि। कक्राझार लक सभा बियाबनि एमपि नब’ कुमार सरनीया दैदेननाय जिएसपि दोलोया बिटिसि खुंथायखौ आवग्रिनो नागिरनाय दोलोआ मोनो मोन 1 मासि। बिपिएफ दोलोआ मोन 17 मासि मोननायखाय बिजेपि दोलोखौ लोगो जानानै बिटिआर खुंथायखौ आवग्रिनो खावलायदोंमोनब्लाबो बिजेपिया खोनासङाबालानो इउपिपिएल दोलोजोंसो लोगो जानानै सोरखार दानो आवगायबाय। जियायानो जाया मानो इउपिपिएल-बिजेपि-जिएसपि लोगो बिटिआर सोरखारा बिटिआर ओनसोलनि गासै हारिनि जौगानाय लाबोथों आरो ओनसोलनि जौगानाय लाबोथों बेखौ मिजिंगथिबाय।